**PROMEMORIJA – HRVATSKA TURISTIČKA KARTICA**

Odlukom o uvođenju Mjere za poticanje potrošnje u ugostiteljstvu i turizmu u Republici Hrvatskoj (dalje: Mjera) omogućuje se zaposlenicima pristupačniji odmor kroz povećanje primitaka po osnovi rada te je istom definiran i službeni komercijalni naziv platnog instrumenta koji glasi ***„Hrvatska turistička kartica“.***

Hrvatska turistička kartica predstavlja oblik elektronskog vaučera s funkcionalnostima platežne kartica (debitna), koja omogućava plaćanje usluga preko fizičkog prodajnog mjesta koji mogu prihvatiti karticu kao Platni instrument za bezgotovinsko plaćanje robe i/ili usluga.

Mjeru će provoditi Ministarstvo turizma u suradnji s poslovnim bankama koje su se prijavile putem otvorenog Javnog poziva, a koje će biti u mogućnosti osigurati korisniku kartice sve mogućnosti platnih transakcija.

Na provedeni Javni poziv koje je temeljem Odluke provelo Ministarstvo turizma je pristiglo je 7 prijava od strane poslovnih banaka i to: PBZ, HPB, OTP, RBA, AGRAM banka, POBA i ERSTE banka.

Trenutno su poslovne banke u fazi odrađivanja tehničkog dijela vezanog za izdavanje novog platnog instrumenta.

Izdavanje Hrvatske turističke kartice može zatražiti svaka fizička osoba (radnik) kod svake poslovne banke koja je sklopila Sporazum s Ministarstvom turizma temeljem provedenog Javnog poziva.

Postupak izdavanja kartice je takav da radnik nakon što je poslodavac odlučio da će mu isplatiti naknadu, odabire bilo koju banku koja je pristupila Mjeri i otvara poseban račun, koji je za tu namjenu sukladno svojim poslovnim pravilima odredila banka, te dostavlja broj računa poslodavcu. Nakon otvaranja računa radniku banka izdaje Hrvatsku turističku karticu.

Poslodavci ne naručuju kartice, već radnik samostalno odabire banku koja ima mogućnost izdati karticu u kojoj će otvoriti račun vezan uz Hrvatsku turističku karticu.

Glavne karakteristike Hrvatske turističke kartice, su mogućnost korištenja iste tijekom cijele godine (neovisno o sezonama), na području cijele Republike Hrvatske, bez ograničenja roka.

* Banka je izdavatelj i vlasnik kartica.
* Hrvatska turistička kartica je isključivo namijenjena za plaćanje usluga definiranih Odlukom Vlade.
* Hrvatska turistička kartica nije namijenjena za podizanje gotovog novca
* Polaganje gotovog novca po računu uz koji je vezana Kartica nije dozvoljen.
* Hrvatska turistička kartica glasi na ime Korisnika a banka je izdaje s rokom valjanosti od  4 (četiri)  godine.
* Hrvatska turistička kartica je platni instrument čije će se transakcije autorizirati tajnim brojem odnosno PIN brojem u svrhu autentifikacije Korisnika, a sve u svrhu zaštite sredstava Korisnika po računu uz koji će biti vezan platni instrument
* Platni instrument mora biti vezan uz neku vrstu debitnog računa.
* Korisnik može koristiti Karticu do visine raspoloživih sredstava na Računu
* Pri korištenju „Hrvatske turističke kartice“ račun za plaćanje Korisnika tereti se za učinjeni trošak odmah nakon izvršenja kartične platne transakcije, uz uvjet da na računu postoji pokriće.
* Uplatitelj po navedenom računu može biti poslodavac ili bilo koja treća osoba.
* Kartica glasi na Korisnikovo ime, neprenosiva je i smije je koristiti isključivo Korisnik.
* Hrvatska turistička kartica platni je instrument u čijem izvršavanju sudjeluju pružatelj platnih usluga platitelja i pružatelj platnih usluga primatelja koji posluju u RH.
* Hrvatska turistička kartica predstavlja oblik elektronskog vaučera s funkcionalnostima platežne kartice izuzev mogućnosti plaćanja na on-line prodajnim mjestima.

Znači Hrvatska turistička kartica je platni instrument koji glasi na ime radnika s rokom valjanosti od  4 godine te će se izdavati pod međunarodnim kartičnim shemama Mastercard i Visa, stoga transakciju Hrvatskom turističkom karticom mogu prihvatiti svi koji posjeduju POS aparat namijenjen izvršenju platnih transakcija plaćanja usluga. Odnosno svi ugostitelji i drugi pružatelji usluga koji prihvaćaju plaćanje putem redovnih bankovnih kartica, Visa i Mastercard, moći će primiti uplatu i putem Hrvatske turističke kartice na fizičkom prodajnom mjestu putem POS terminala i nikakva dodatna prijava sa strane pružatelja usluga (ugostitelja) nije potrebna.

Plaćanje usluga Hrvatskom turističkom karticom će biti moguće u svim ugostiteljskim objektima koji pružaju usluge pripremanja hrane i točenja pića (restorani, kafići, fast food itd.) te u svim objektima koji pružaju uslugu smještaja (hoteli, kampovi, pansioni, privatni iznajmljivači itd.) koji prihvaćaju plaćanje putem bankovnih kartica. Također u pripremi je odluka kojom bi se omogućilo i plaćanje ostalih turističkih usluga na području Republike Hrvatske putem turističkih agencija.